چین و هیندوستان هیمالیا داغ‌لاری‌نین موباحیثه‌لی سرحد بؤلگه‌لرینده گرگین‌لیگی حل ائتمک اوچون دانیشیق‌لارین یئنی توروندان سونرا باریش و سکونتین قوروماقلا باغلی راضیلاشدیق‌لارینی بیلدیریب‌لر.
ایکی اؤلکه‌نین اوردولاری آراسیندا سرحد گرگین‌لیگینی آزالتماق مقصدیله اوردو قوموتانلاری سویه‌سینده کئچیریلن 19-جو گؤروش‌دن سونرا طرف‌لرین یایدیغی بیرگه بیاناتدا دئییلیر: "باتی سئکتوروندا قالان پروبلئم‌لرین حلی ایله باغلی راضیلیغا گلیندی. فعلی کنترل خطی‌ (LAC) درحال حل ائدیلمه‌لی‌دیر. ایکی طرف او واختا قدر سرحدیانی اراضی‌لرده باریش و امین-آمانلیغین قورونماسی ایله باغلی راضی‌لاشدی".
خاطیرلاداق کی، آوقوستون 14-15 تاریخ‌لرینده ایکی اؤلکه آراسیندا اختلافا موضوع اولان سرحدیانی بؤلگه‌لرده گرگینلیگین آزالدیلماسی اوچون چوشول سرحد بؤلگه‌سی‌نین هیندوستان طرفینده دانیشیق‌لارین 19-جو تورو کئچیریلیب. 2020-جی ایلدن بری کئچیریلن 18 تور دانیشیق‌لار نتیجه‌سینده طرف‌لر گرگین‌لیگه سبب اولان 3 بولگه‌دن قوشون‌لارین قارشی‌لیق‌لی چیخاریلماسی باره‌ده راضیلیغا گلیب‌لر. آوریلده کئچیریلن دانیشیق‌لارین 18-جی توروندا  دپسان یایلاسی و دمچوک بؤلگه‌سیندن چکیلمه ایله باغلی راضی‌لیق الده اولونا بیلمه‌دی. دانیشیق‌لارین یئنی راوندوندا سؤزوگئدن بؤلگه‌لر اوزره هله‌لیک راضیلیغین الده اولونماییب.
